AARHUS: I sidste uge kom det frem, at det århusianske bageri Langenæs Bageriet igen i år præsenterede et underskud i millionklassen. Men nu ser det ud til, at der kommer flere kræfter ind i den pressede bagerkæde. Den bliver nemlig lagt sammen med den noget større kæde Lagkagehuset, fortæller ejerne bag de to kæder.

Hos Langenæs Bageriet glæder administrerende direktør og stifter af Langenæs Bageriet, Michael Spottag, sig til samarbejdet.

- Ligesom Lagkagehuset udspringer Langenæs Bageriet af en lille, familiedrevet brødvirksomhed, som over årene har vokset sig større og har fået en bredere ejerkreds. Men vi må også sande, at det næste skridt i ekspansionen kræver større finansielle muskler, og dem ved vi, at Lagkagehuset har - med samme høje kvalitet,som vi i dag er kendt for, siger han.

Lagkagehuset har i dag 78 butikker, som de seks Langenæs-butikker altså kommer til at slutte sig til. Det kommer først formelt til at ske i slutningen af august, men allerede nu garanterer direktør i Lagkagehuset John Amund Tønnes, at der ikke kommer til at få de store forandringer for Langenæs Bageriet.

- Det er et helt klart ønske at fastholde de mange stærke kompetencer, der i dag er i Langenæs Bageriet, herunder det meget dygtige ægtepar Michael og Mitzi Spottag, som igennem årtier har drevet forretningen. De forbliver begge to i ledende stillinger. I løbet af efterårsmånederne vil butikkerne få et nyt udtryk, men det bliver en glidende overgang, da vi gerne vil fastholde en række af Langenæs Bageriets kvaliteter i forandringen, siger han.

Langenæs Bageriets århusianske rødder strækker sig til 1960'erne, hvor familien Spottag åbnede bagerier rundt omkring i byen. I 1984 rykkede bageriet til Langenæs, hvor Michael Spottag overtog forretningen.